作者:陸龜蒙
標題:奉和襲美太湖詩二十首：太湖石
內容:他山豈無石，厥狀皆可薦。端然遇良工，坐使天質變。或裁基棟宇，礧砢成廣殿。或剖出溫瑜，精光具華瑱。或將破仇敵，百炮資苦戰。或用鏡功名，萬古如會面。今之洞庭者，一以非此選。槎牙真不才，反作天下彥。所奇者嵌崆，所尚者蔥蒨。旁穿參洞穴，內竅均環釧。刻削九琳窗，玲瓏五明扇。新雕碧霞段，旋破秋天片。無力置池塘，臨風只流眄。